**Visul gândului de dor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe un drum presărat cu frânturi de lumesc

Amintind de un timp cu risipe de cer,

Se înșiră un gând apărut din eter,

Fulgerând prin văzduh și lovind nefiresc.

Și-ar dori un trecut, dar îl caută-n van,

Și-ar dori viitor, dar o viață de gând

E un joc neștiut, e-o nălucă trecând

Ca un punct rătăcit pe un mare ecran.

Iar în gândul acel cu trăirea-n acum

Se ivi-ntrebător o scânteie: “Tu știi

Că mergi iar pe-un drumeag cu-amintirile vii?

Ai mai fost, îl străbați, niciodată alt drum”.

- Spui că vin și mă-nșir pe aceleași poteci?

Să însemne că am pe aici un trecut

Ce m-aduce în el și îmi e cunoscut?

Nu-i al meu: ochii lui par sălbatici și reci!

“Când mai vii să-l străbați, fă ca trunchiuri și stânci

Să se-mbrace frumos și să-ți fie alint,

Ca un vis, ca un cânt, dar … și visele mint,

Chiar și cele ce vin din simțirile-adânci.”

- Să mai vin? De-aș putea! De-aș avea viitor!

Cum pot eu, doar un gând ce nu crede-n trecut,

Să-ndrăznesc a visa că, pe drumul pierdut,

Aș găsi ce-mi doresc? Doar de-s gândul de dor!